TAURAGĖS RAJONO SAVIVALDYBĖS TARYBA

SPRENDIMAS

DĖL TAURAGĖS RAJONO SAVIVALDYBĖS VIEŠŲJŲ DARBŲ

PROGRAMOS 2017 METAMS PATVIRTINIMO

2017 m. vasario 22 d. Nr. 1-40

Tauragė

Vadovaudamasi Lietuvos Respublikos vietos savivaldos įstatymo 6 straipsnio 16 punktu, 7 straipsnio 18 punktu, 16 straipsnio 2 dalies 40 punktu, Lietuvos Respublikos užimtumo rėmimo įstatymo 28 straipsnio 4 dalimi, Aktyvios darbo rinkos politikos priemonių įgyvendinimo sąlygų ir tvarkos aprašo, patvirtinto Lietuvos Respublikos socialinės apsaugos ir darbo ministro 2009 m. rugpjūčio 13 d. įsakymu Nr. A1-499 „Dėl Aktyvios darbo rinkos politikos priemonių įgyvendinimo sąlygų ir tvarkos aprašo patvirtinimo“, 67.2 ir 69 punktais, atsižvelgdama į Tauragės teritorinės darbo biržos 2017 m. sausio 16 d. raštą Nr. SD-117 „Dėl 2017 m. I pusmečio viešųjų darbų programos“, Tauragės rajono savivaldybės taryba nusprendžia:

1. Patvirtinti Tauragės rajono savivaldybės viešųjų darbų programą 2017 metams (pridedama).

2. Paskelbti šį sprendimą Teisės aktų registre ir Tauragės rajono savivaldybės interneto svetainėje.

Savivaldybės meras	Sigitas Mičiulis

PATVIRTINTA

Tauragės rajono savivaldybės tarybos

2017 m. vasario 22 d. sprendimu Nr.1-40

TAURAGĖS RAJONO SAVIVALDYBĖS VIEŠŲJŲ DARBŲ PROGRAMA 2017 METAMS

I SKYRIUS

BENDROSIOS NUOSTATOS

1. Tauragės rajono savivaldybės 2017 m. viešųjų darbų programa (toliau – Programa) parengta ir vykdoma vadovaujantis Lietuvos Respublikos vietos savivaldos įstatymu, Lietuvos Respublikos užimtumo rėmimo įstatymu ir Aktyvios darbo rinkos politikos priemonių įgyvendinimo sąlygų ir tvarkos aprašu, patvirtintu Lietuvos Respublikos socialinės apsaugos ir darbo ministro 2009 m. rugpjūčio 13 d. įsakymu Nr. A1-499 „Dėl Aktyvios darbo rinkos politikos priemonių įgyvendinimo sąlygų ir tvarkos aprašo patvirtinimo“.

2. Programa parengta siekiant užtikrinti savivaldybei pagal Lietuvos Respublikos vietos savivaldos įstatymo 6 straipsnio 16 punktą priskirtos savarankiškosios savivaldybės funkcijos (dalyvavimas sprendžiant gyventojų užimtumo, kvalifikacijos įgijimo ir perkvalifikavimo klausimus, viešųjų ir sezoninių darbų organizavimas) ir pagal 7 straipsnio 18 punktą priskirtos valstybinės funkcijos (dalyvavimas rengiant ir įgyvendinant darbo rinkos politikos priemones bei gyventojų užimtumo programas) vykdymą.

3. Viešieji darbai organizuojami tik laikino pobūdžio visuomenei naudingiems darbams atlikti. 2017 metais numatomi šie viešieji darbai:

3.1. Pagal savarankiškąsias savivaldybės funkcijas:

3.1.1. Vietinės reikšmės kelių ir gatvių aplinkos priežiūros ir tvarkymo laikino pobūdžio darbai.

3.1.2. Stichiškai susidariusių sąvartynų, užterštų, neprižiūrimų teritorijų priežiūros laikino pobūdžio darbai.

3.1.3. Pagalbiniai remonto laikino pobūdžio darbai socialinės ir visuomeninės paskirties objektuose.

3.1.4. Pagalbiniai aplinkos tvarkymo laikino pobūdžio darbai socialinės ir visuomeninės paskirties objektuose.

3.1.5. Kieto kuro paruošimo darbai socialinės ir visuomeninės paskirties objektuose.

3.2. Pagal valstybines (valstybės perduotas savivaldybėms) funkcijas:

3.2.1. Gėlynų, želdinių, žaliųjų plotų, miško parkų ir kitų objektų valstybinėje žemėje tvarkymo, priežiūros ir apsaugos laikino pobūdžio darbai.

3.2.2. Vandens telkinių pakrančių, poilsio zonų, paplūdimių valstybinėje žemėje valymo ir priežiūros laikino pobūdžio darbai.

3.2.3. Sporto ir turizmo objektų, dviračių takų, vaikų žaidimo aikštelių valstybinėje žemėje tvarkymo pagalbiniai laikino pobūdžio darbai.

3.2.4. Istorijos ir kultūros paveldo, muziejų, neveikiančių kapinių, parkų ir kitų turinčių išliekamąją vertę valstybinėje žemėje tvarkymo laikino pobūdžio darbai.

4. Darbdavių, pageidaujančių įgyvendinti viešuosius darbus, atranką vykdo savivaldybės Viešųjų darbų organizavimo ir darbdavių atrankos komisija, kurią įsakymu sudaro savivaldybės administracijos direktorius. Tauragės teritorinė darbo birža (toliau – Darbo birža) ir Tauragės rajono savivaldybė (toliau – Savivaldybė) su atrinktais darbdaviais sudaro trišales viešųjų darbų įgyvendinimo ir finansavimo sutartis.

II SKYRIUS

PROGRAMOS TIKSLAS

5. Šios Programos tikslas – organizuojant laikino pobūdžio darbus, skirtus padėti palaikyti ir plėtoti vietos bendruomenės socialinę infrastruktūrą, suteikti galimybę darbo ieškantiems asmenims, įsiregistravusiems Darbo biržoje, laikinai įsidarbinti, siekiant užsidirbti pragyvenimui būtinų lėšų.

III SKYRIUS

UŽDAVINIAI

6. Šios Programos uždaviniai:

6.1. Darbo biržos siuntimu įdarbinti 74 darbo ieškančius asmenis viešiesiems darbams atlikti ir sudaryti galimybę laikinai integruotis į darbo rinką, ypač darbo rinkoje papildomai remiamus asmenis.

6.2. Vadovaujantis Lietuvos Respublikos teisės aktais, organizuoti viešųjų darbų atlikimą ir užtikrinti finansavimą.

6.3. Sušvelninti socialinę įtampą ir nedarbo pasekmes, atlikti socialiai naudingus darbus siekiant palaikyti ir (ar) plėtoti vietos socialinę infrastruktūrą.

IV SKYRIUS

PROGRAMOS ĮGYVENDINIMAS IR FINANSAVIMAS

7. Ši programa įgyvendinama nuo 2017 m. sausio 1 d. iki 2017 m. birželio 30 d.

8. 2017 m. į viešuosius darbus planuojama nusiųsti ne mažiau kaip 74 darbo ieškančius asmenis valstybinėms (valstybės savivaldybėms perduotos) funkcijoms atlikti.

Numatoma vidutinė viešųjų darbų trukmė vienam asmeniui – 2 mėn. (esant nenumatytoms sąlygoms, vidutinė trukmė gali keistis – ją nustato Darbo birža).

9. Darbdaviui, įdarbinusiam pagal darbo sutartį viešiesiems darbams atlikti Darbo biržos siųstus asmenis, už kiekvieną įdarbintą asmenį mokama subsidija darbo užmokesčiui. Darbdavys moka darbo sutartyje viešiesiems darbams atlikti nurodyto darbo užmokesčio dalį, kurios nekompensuoja mokama subsidija darbo užmokesčiui, taip pat priedus, priemokas ir kitas išmokas, įskaitant draudėjo privalomojo valstybinio socialinio draudimo įmokų sumas, apskaičiuotas nuo šių priedų, priemokų ar išmokų. Subsidija darbo užmokesčiui skirta visoms šioms išlaidoms ar jų daliai apmokėti:

9.1. darbo užmokesčio už įdarbinto asmens faktiškai dirbtą laiką, apskaičiuoto pagal tą mėnesį galiojantį Vyriausybės patvirtintą minimalųjį valandinį atlygį;

9.2. draudėjo privalomojo valstybinio socialinio draudimo įmokoms, apskaičiuotoms nuo šio aprašo 9.1. papunktyje nurodyto darbo užmokesčio;

9.3. piniginei kompensacijai už nepanaudotas atostogas (įskaitant draudėjo privalomojo valstybinio socialinio draudimo įmokų sumą).

10. Įgyvendinant savivaldybės patvirtintą viešųjų darbų programą, kurios metu vykdomos valstybinės (valstybės savivaldybėms perduotos) funkcijos, savivaldybė skiria 40 procentų, o teritorinės darbo biržos – 60 procentų 9 punkte nurodytos subsidijos darbo užmokesčiui darbdaviams. Savivaldybė taip pat nustato:

10.1. ne daugiau kaip 7 procentus Savivaldybės darbdaviui kompensuojamos lėšų sumos viešųjų darbų administravimo Savivaldybėje išlaidoms;

10.2. ne daugiau kaip 7 procentus Savivaldybės darbdaviui kompensuojamos lėšų sumos kitoms su viešaisiais darbais susijusioms išlaidoms Savivaldybei kompensuoti. Su viešaisiais darbais susijusių išlaidų sąrašą ir jų kompensavimo tvarką nustato Savivaldybė.

11. Įgyvendinant savivaldybės patvirtintą viešųjų darbų programą, kurios metu vykdomos savarankiškos savivaldybių funkcijos, savivaldybė iš savo biudžeto darbdaviams skiria nuo 20 iki 50 procentų, o teritorinės darbo biržos – nuo 50 iki 80 procentų 9 punkte nurodytos subsidijos darbo užmokesčiui.

12. Savivaldybės viešųjų darbų programos 2017 metams numatomas finansavimas:

12.1. valstybės biudžeto specialiosios tikslinės dotacijos lėšos – iki 54300 Eur;

12.2. Darbo biržos lėšos – iki 48698 Eur.

Lėšos darbdaviams paskirstomos Savivaldybės administracijos direktoriaus įsakymu vadovaujantis darbdavių atrankos rezultatais.

13. Programą vykdo asignavimų valdytojai – Savivaldybės administracijos seniūnijos bei Savivaldybės teritorijoje esančios ir atrankos būdu parinktos įmonės, įstaigos, organizacijos.

V SKYRIUS

BAIGIAMOSIOS NUOSTATOS

14. Asmenims, dirbusiems viešuosius darbus, turi būti mokamas darbo užmokestis, apskaičiuotas taikant ne mažesnį už Vyriausybės nustatytą minimalų valandinį atlygį.

15. Darbdaviai, įdarbinantys Darbo biržos siųstus asmenis atlikti viešuosius darbus, užtikrina tikslingą viešiesiems darbams skirtų lėšų panaudojimą.

16. Viešųjų darbų programa Darbo biržos ir Savivaldybės bendru susitarimu gali būti tikslinama.

_________________________________